বিশ্বের কোন ফুটবলার সহজে গোল করতে সক্ষম? এ প্রশ্নের উত্তর খুঁজতে গেলে বেরিয়ে আসবে নানা রকম বিশ্লেষণধর্মী উত্তর । যদিও এদিন ফ্রান্সের তারকা ফুটবলার পল পগবা সরাসরি জানিয়ে দিলেন, জল পান করার মতো সহজে গোল করতে পারেন ক্রিশ্চিয়ানো রোনাল্ডো। ৩৩ বছর বয়সী রোনাল্ডো সদ্য শেষ হয়ে যাওয়া রাশিয়া বিশ্বকাপের পর রিয়াল মাদ্রিদ ছেড়ে জুভেন্টাসে যোগ দিয়েছেন। নতুন ক্লাবে যোগ দেওয়ার পর ১৪ ম্যাচে আটটি গোল করেছেন এখনও পর্যন্ত। বুধবার রাতে ম্যান ইউর মুখোমুখি হয়েছে জুভেন্টাস। সে ম্যাচে রোনাল্ডো একটি গোলও করেন। যদিও শেষ পর্যন্ত ম্যাচটা জিতে নেয় ম্যান ইউ। ম্যাচ শেষে প্রতিপক্ষ দলের তারকা ফুটবলারকে সম্মান জানিয়ে পগবা বলেন, ‘তার গোল পাওয়াটা জুভেন্টাসের জন্য ভালো। আপনার টিমে তার মতো কেউ থাকা মানে দারুণ ব্যাপার, যে জল পান করার মতো সহজে গোল করতে পারে। তার পাশে খেলতে পারাটাও গর্বের।’